Diari Oficial de la Generalitat Valenciana


Sumari del DOGV 5116, del 18-10-2005 (2005/11685)

Acord de 20 de desembre de 2004, de la Comissió Territorial d'Urbanisme de València, relatiu a la modificació núm. 1 del Pla general de Benimuslem.
---------------------------------------------------------------------------------------------------------------------------------------------------

### Dades del document

Número de DOGV
:   5116

Data del DOGV
:   18-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11076


Data del document
:   20-12-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Benimuslem
    * pla d'urbanisme

Acord de 20 de desembre de 2004, de la Comissió Territorial d'Urbanisme de València, relatiu a la modificació núm. 1 del Pla general de Benimuslem. [2005/S11048]
  
Vist l'expedient remés per l'Ajuntament de Benimuslem referit a la modificació número 1 del Pla general, i de conformitat amb els següents,
  
«Antecedents de fet
  
Primer. El projecte es va sotmetre a informació pública mitjançant un acord del ple de l'Ajuntament en sessió celebrada el dia 28 d'octubre de 2002. Després del pertinent període d'exposició pública, en el qual no es van presentar al·legacions, es va aprovar provisionalment pel mateix òrgan en data 25 de febrer de 2003.
  
Segon. El projecte consta de memòria justificativa, plànols d'informació i ordenació, ordenances i estudi d'impacte ambiental.
  
Tercer. L'objecte de la modificació és l'ampliació del sòl urbanitzable industrial previst en el Pla general (41.862 m² de superfície), per mitjà de la reclassificació de 46.255 m² de sòl no urbanitzable comú al nord del polígon existent. En aquest sòl es proposa l'ordenació detallada corresponent, que en essència continua la trama i la distribució parcel·lària del sòl industrial previst en el pla.
  
Es justifica la modificació en el desenvolupament del sòl industrial previst en el planejament vigent i en l'existència de demanda de sòl per a aquest ús.
  
A més es proposa la modificació del traçat de la ronda nord del municipi (variant de la CV-550), desplaçant-la uns 200 m cap al nord, i s'argumenta que el traçat inicialment previst comprimix excessivament els futurs desenvolupaments de la població.
  
Quart. Durant la tramitació de l'expedient s'ha sol·licitat informe amb data 17 de març de 2003 al Servei de Vies i Obres de la Diputació de València i a la Divisió de Carreteres de la DG d'Obres Públiques de la COPUT.
  
Cinqué. Benimuslem compta amb Pla general aprovat definitivament per la Comissió Territorial d'Urbanisme en data 11 de març de 1999.
  
Aquest mateix òrgan va aprovar en sessió de 16 de novembre de 2001, un pla parcial que modificava l'ordenació del sòl urbanitzable industrial, inclòs en l'alternativa tècnica d'un programa d'iniciativa privada, que va ser aprovat per la corporació municipal mitjançant un acord plenari de 2 d'abril de 2001.
  
Sisé. Amb data 26 de setembre de 2003, la Comissió Territorial d'Urbanisme va adoptar l'acord de suspendre la modificació número 1 del Pla General de Benimuslem, fins que es complete el projecte en els termes següents:
  
Elaborar l'estudi d'inundabilitat requerit pel PATRICOVA
  
Acreditar la programació simultània del sòl afectat
  
Concretar la localització de la xarxa primària que s'adscriu al sector i justificar la suficiència dels sistemes d'abastiment i depuració d'aigües municipals.
  
Seté. Amb data 19 de febrer de 2004, l'Ajuntament de Benimuslem aporta l'estudi d'inundabilitat, informe tècnic sobre la programació de sòl afectat i els informes de l'entitat de sanejament d'aigües i de l'empresa gestora del servei municipal d'aigua potable.
  
Huité. El Servei d'Ordenació del Territori, de la Conselleria de Territori i Habitatge, vist l'informe de data 6 de juliol de 2004 emés per la Comissaria d'Aigües de la Confederació Hidrogràfica del Xúquer, evacua amb data 28 de juliol de 2004 informe favorable sobre l'estudi d'inundabilitat aportat.
  
Nové. La Comissió Informativa de la Comissió Territorial d'Urbanisme de València, en sessió celebrada el 13 de desembre de 2004, va emetre un informe relatiu al projecte que ens ocupa, complint així allò que ha preceptuat l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, conforme al que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant, LRAU).
  
Segon. La documentació està completa, a l'efecte del compliment del que ha preceptuat l'article 27 de la LRAU.
  
Tercer. El director general de Gestió del Medi Natural ha emés amb data 18 de juliol de 2003, declaració d'impacte ambiental, en el sentit d'estimar acceptable des del punt de vista ambiental el projecte, supeditant la seua execució entre altres condicionants, a complementar les mesures incloses en el planejament vigent en relació amb el risc d'inundació, amb el que establix la disposició addicional segona del PATRICOVA (elaboració d'estudi d'inundabilitat).
  
Quart. La Divisió de Carreteres de la Direcció General d'Obres Públiques de la Conselleria d'Infraestructures i Transports ha emés un informe favorable respecte de la proposta, amb data 20 de febrer de 2003.
  
Cinqué. Per a valorar la reclassificació pretesa, que en una primera lectura resulta coherent amb el model territorial vigent en el municipi, és necessari considerar l'òptica de la problemàtica relativa a la inundabilitat de la zona on s'assenta.
  
En aquest sentit, el PATRICOVA qualifica l'àrea afectada com a zona de risc 5 (freqüència entre 100 i 500 anys i calat > 0.80 metres). És necessària l'elaboració d'un estudi d'inundabilitat, que ha de comptar amb informe de l'organisme de la conca afectada, com establix l'article 18 de les ordenances del pla.
  
A l'efecte l'Ajuntament amb data 19 de febrer de 2004, aporta l'estudi d'inundabilitat, que és informat favorablement, amb data 28 de juliol de 2004, pel Servei d'Ordenació del Territori de la Conselleria de Territori i Habitatge, vist l'informe de data 6 de juliol de 2004 emés per la Comissaria d'Aigües de la Confederació Hidrogràfica del Xúquer, i que conclou indicant que en l'acord aprovatori han de constar les següents condicions, el compliment de les quals ha de verificar l'Ajuntament:
  
Han d'adoptar-se les mesures correctores establides en l'estudi d'inundabilitat i en el PATRICOVA.
  
Els viaris principals del sector i els que donen accés als possibles sòls dotacionals, com també les parcel·les on es localitzen aquests usos, han de quedar exempts de risc d'inundació.
  
L'Ajuntament, com a administració competent per a l'aprovació dels projectes d'urbanització, ha de vigilar el correcte dimensionament i l'execució de les infraestructures de drenatge de la zona i punts d'abocament, de manera que no afecte tercers aliens al sector. Ha de rescabalar els danys que es produïsquen com a conseqüència de la gestió de les actuacions
  
Sisé. En qualsevol cas i en coherència amb les determinacions de l'article 83 del Reglament de Planejament de la Comunitat Valenciana, aplicables de forma general a les reclassificacions que creen sectors urbanitzables al marge del planejament general, serà necessari acreditar la programació simultània del sòl afectat, assegurant així la total execució dels serveis corresponents.
  
A conseqüència d'això, l'Ajuntament presenta amb data 19 de febrer de 2004, informe del tècnic municipal, que indica «cal assegurar la programació en un mateix programa per al desenvolupament de l'actuació integrada de tots els terrenys de l'àmbit del SUI-2»
  
Seté. En referència a la concreció de la xarxa primària que s'adscriu al sector i la justificació de la suficiència dels sistemes d'abastiment i depuració d'aigües municipals, sol·licitades per la Comissió Territorial d'Urbanisme en el seu acord de 26 de setembre de 2003, s'han aportat sengles informes de les empreses gestores, que acrediten aquests últims aspectes.
  
Respecte a la xarxa primària que s'adscriu al sector s'aporta plànol, que també consta en el document inicial, on figura la rotonda externa al sector que s'adscriu a aquest i que té una superfície de 2.764,34 m². La dita circumstància consta en la fitxa del sector SUI-2, on es pot apreciar un error aritmètic en el càlcul de l'aprofitament tipus, que no s'havia detectat fins a la data, i que també existix en la fitxa del SUI-1 vigent, ja que l'aprofitament tipus del SUI-2 calculat és de 0,70 m²/m², que és coincident amb el valor numèric de l'edificabilitat el que no és possible si hi ha una adscripció de sòl dotacional extern de 2.764,34 m². S'entén que de les dades del document i de la fitxa, un càlcul correcte de l'aprofitament tipus seria una xifra de 0,66 m²t/m²s.
  
Huité. La Comissió Territorial d'Urbanisme, a proposta del director general de Planificació i Ordenació Territorial, segons Títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, és l'òrgan competent per a emetre dictamen resolutori sobre l'aprovació definitiva dels plans generals de municipis de menys de 50.000 habitants, de conformitat amb el que disposa l'article 39 de la Llei reguladora de l'activitat urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
A la vista de tot el que antecedix, la Comissió Territorial d'Urbanisme, en sessió de data 20 de desembre de 2004, considera que s'han completat i esmenat els aspectes indicats en l'acord de la Comissió Territorial d'Urbanisme 26 de setembre de 2003, i acorda: aprovar definitivament la modificació núm. 1 del Pla General de Benimuslem, amb les següents condicions, el compliment de les quals ha de verificar l'Ajuntament:
  
Han d'adoptar-se les mesures correctores establides en l'estudi d'inundabilitat i en el PATRICOVA.
  
Els viaris principals del sector i els que donen accés als possibles sòls dotacionals, com també les parcel·les on es localitzen aquests usos, han de quedar exempts de risc d'inundació.
  
L'Ajuntament, com a administració competent per a l'aprovació dels projectes d'urbanització, ha de vigilar el correcte dimensionament i l'execució de les infraestructures de drenatge de la zona i punts d'abocament, de manera que no afecte tercers.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del Títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que puga exercir qualsevol altre recurs o acció que estime oportú.
  
València, 20 de desembre de 2004.- El secretari de la Comissió Territorial d'Urbanisme: Álvaro Aleixandre Ortí.